'Rooi Trem' stop | Netwerk24
'Rooi Trem' stop
Deur Alet Van Der Walt 06 Junie 2019 06:00
Henk en Stephanie Rappard by Marieta Ferreira (middel), 'n stigterslid van Hennenman se leeskring. Foto: Alet van der Walt
Lede van Hennenman se leeskring en ander gaste het op Maandag 27 Mei op die maandelikse byeenkoms by die plaaslike biblioteek met Stephanie en Henk Rappard, 'n outeur-egpaar, kennis gemaak.
Die Rappards het hul boek, Die Rooi Trem, met die groep kom bespreek.
Sedert sy verskyning het die boek baie media-aandag gekry. Verskeie radiostasies het met die egpaar onderhoude gevoer, en artikels oor hul storie is in tydskrifte en koerante publiseer.
Hulle is ook genooi om deel te wees van die Plus50-program Huppel in die Stap wat in Julie op kykNET uitgesaai gaan word.
"Ons vermoed mense wil tog nog soms oor die liefde lees," meen dié egpaar.
"Veral dié wat nog aan geesgenote en onverklaarbare toeval glo."
Henk en Stephanie se boek handel oor hul magiese herontmoeting oor vastelande heen ná 40 jaar.
Hulle het mekaar in die laat jare sestig as hoërskoolleerlinge in Sasolburg ontmoet. Henk, 'n Nederlander van Den Haag, was toe vir slegs drie jaar in Suid-Afrika om sy skoolloopbaan te voltooi.
Hy en Stephanie was op skool gekys, maar moes in 1972 afskeid neem toe die Nederlandse weermag hom vir sy diensplig oproep.
Die boek handel oor die eerste twee jaar ná hul herontmoeting in 2012: hul verblyf in verskillende woonplekke in Den Haag, hul aanpassing om as volwassenes weer bymekaar te wees, die aanvaarding van die verlede, taal- en kultuurverskille, die ontmoeting met albei se kinders en kleinkinders en groot besluite rakende die toekoms. Ook hul kennismaking met 'n paar geraamtes in die kas . . .